FI Euroopan unionin virallinen lehti C 179/27

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 179/08

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annettu

NEUVOSTON ASETUS (EY) N:o 510/2006 (2)

ASETUKSEN 9 ARTIKLASSA TARKOITETTU MUUTOSHAKEMUS

”TŘEBOŇSKÝ KAPR”

EY-N:o: CZ-PGI-0105-0377-08.07.2011

SMM ( X ) SAN ( )

1. Eritelmän kohdat, joita muutos koskee

—  Tuotteen nimi — ☒ Tuotteen kuvaus —  Maantieteellinen alue — ☒ Alkuperätodisteet —  Tuotantomenetelmä —  Yhteys maantieteelliseen alkuperään —  Merkinnät —  Kansalliset vaatimukset —  Muu (täsmennettävä)

2. Muutoksen tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutokset

1. ”Třeboňský kapr” -karpin lihan koostumus: a) Eritelmän kohdan 4.2 neljännessä alakohdassa mainitaan lihan koostumuksen prosenttiosuudet seuraavasti: ”Třeboňský kapr” -karpin lihan koostumus: kuiva-ainetta 23 %, proteiinia 19,2 %, rasvaa 2,6 %. b) Eritelmän kohdan 4.2 toiseksi viimeisessä alakohdassa mainitaan lihan koostumuksen prosenttiosuudet seuraavasti: ”Třeboňský kapr” -karpin lihan koostumus: kuiva-ainetta 23 %, proteiinia 19,2 %, rasvaa 2,6 %. Lihaskudoksen aminohappopitoisuus keskimääräisinä arvoina: g/100 g kuiva-ainetta: lysiini – 5,54, histidiini – 1,82, arginiini – 3,58, treoniini – 3,32, glysiini – 3,48, alaniini – 4,07, valiini – 3,73, metioniini – 2,10, isoleusiini – 2,97, leusiini – 5,00. Pyydämme, että eritelmästä ja yhteenvedosta poistetaan aminohappojen tarkat pitoisuudet ja että kuiva-aineen, proteiinin ja rasvan prosenttiosuuksia muutetaan seuraavasti: ”Třeboňský kapr” -karpin lihan koostumus: kuiva-ainetta 18–26 %, proteiinia 16–23 % ja rasvaa 2–7 % Tämä muutos johtuu siitä, että eritelmässä ja yhteenvedossa aiemmin mainitut prosenttiosuudet saatiin yhdestä ”Třeboňský kapr” -näytteestä (ja ne edelleen pätevät useimpiin viljeltyihin Třeboňský kapr -kaloihin), mutta hiljattain on kuitenkin tehty uusia mittauksia ja analyysejä tilastollisesti paljon merkitsevämmälle näytteelle, johon sovellettiin paljon tarkempia mittausmenetelmiä. Näissä mittauksissa pystyttiin varmistamaan, että kuiva-aineen, proteiinin ja rasvan prosenttiosuudet voivat olla edellä mainittuja raja-arvoja pienemmät ilman, että tämä vaikuttaa mitenkään ”Třeboňský kapr” -karpin aistinvaraisiin ominaisuuksiin. Prosenttiosuuksien vaihtelu edellä mainituissa rajoissa johtuu pääasiassa ”Třeboňský kapr” -karpin ruokinnassa käytetyn viljan lajista ja ravinnollisista ominaisuuksista. Koostumuksen mittaus- ja analyysimenetelmiä sekä tilastokehitystä kuvataan seuraavissa teoksissa: Produkční účinky obilovin v chovu kapra, Hůda J., 2008; Vliv přikrmování na produkční ukazatele a kvalitu masa tržních kaprů, Urbánek M., 2009 ja Vliv výživy na vybrané kvalitativní vlastnosti masa tržního kapra (Cyprinus Carpio L.), Vejsada P., 2008. Kaikki nämä julkaisut on laadittu Etelä-Böömissä sijaitsevan České Budějovice -yliopiston maataloustieteellisessä tiedekunnassa, ja mittaukset on tehty yliopiston laboratorioissa. On myös osoitettu, että lihaskudoksessa olevien eri aminohappojen määrät voivat poiketa paljonkin eritelmässä mainituista keskiarvoista ilman, että makuominaisuudet muuttuvat. Tässä yhteydessä ehdotetaan muutettavaksi yhteenvedon 4.2 kohdassa oleva virke ”Třeboňský kapr” -karpin organoleptisiin ominaisuuksiin kuuluu hyvälaatuinen liha, jonka rasvasisältö on hyvin alhainen seuraavasti: ”’Třeboňský kapr’ -karpin aistinvaraisiin ominaisuuksiin kuuluu hyvälaatuinen liha, jonka rasvasisältö on tasapainoinen.”

2. ”Třeboňský kapr” -karpin jalostus: Eritelmän ja yhteenvedon 4.4 kohdan ensimmäisessä kappaleessa on seuraava virke: ” ’Třeboňský kapr’ -karpin tuotanto kalojen lypsämisestä kasvatukseen, viljelyyn ja prosessointiin tapahtuu maantieteellisesti rajatulla alueella sertifioidun ISO 9001:2001 -laadunhallintajärjestelmän mukaisesti. Tuotantoa valvotaan HACCP-menetelmällä (Hazard Analysis and Critical Control Points).” Tässä virkkeessä poistetaan ISO-järjestelmää koskeva osa, koska se vastaa aiempaa, nyt jo vanhentunutta laadunhallintajärjestelmää. Laadunhallintajärjestelmät voivat muuttua, eivätkä ne ole olennaisia eritelmässä yksityiskohtaisesti kuvatun ”Třeboňský kapr” -karpin jalostuksen osalta. Jalostusta ei tarvitse valvoa millään sertifioidulla laadunhallintajärjestelmällä. Näin ollen korvataan 4.4 kohdan ensimmäisen kappaleen ensimmäinen virke seuraavasti: ” ’Třeboňský kapr’ -karpin tuotanto kalojen lypsämisestä kasvatukseen, viljelyyn ja prosessointiin tapahtuu maantieteellisesti rajatulla alueella. Tuotantoa valvotaan HACCP-menetelmällä (Hazard Analysis and Critical Control Points).”

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annettu

NEUVOSTON ASETUS (EY) N:o 510/2006 (3)

”TŘEBOŇSKÝ KAPR”

EY-N:o: CZ-PGI-0105-0377-08.07.2011

SMM ( X ) SAN ( )

1. Nimi

”Třeboňský kapr”

2. Jäsenvaltio tai kolmas maa

Tšekki

3. Maataloustuotteen tai elintarvikkeen kuvaus

3.1 Tuotelaji

Luokka 1.7 – Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

”Třeboňský kapr” luokitellaan kuuluvaksi karpin lajiin. Tuotteen lopullisten ominaisuuksien saavuttamiseksi ei tarvita erityistä lajin kantaa tai risteytystä.

”Třeboňský kapr” -karpin selkä on väriltään tummanvihreä, harmaa tai siniharmaa, kylkien väri vaihtelee kellanvihreästä kullanväriseen ja vatsa on kellanvalkoinen. Selkä- ja pyrstöevät ovat harmaat, pyrstö- ja peräevissä on punertavaa sävyä, ja rinta- ja vatsaevät ovat kellertävät tai punertavat. ”Třeboňský kapr” -karpin selkä on varsin korkea, ja se voi kasvaa 1 metrin mittaiseksi ja saavuttaa yli 20 kilogramman painon. Sen optimaalinen teurastuspaino on 1,20–1,80 kg kolmen vuoden ikäisenä ja 2,40–3,20 kg neljän vuoden ikäisenä.

”Třeboňský kapr” -karpin lihan koostumus: kuiva-ainetta 18–26 %, proteiinia 16–23 % ja rasvaa 2–7 %.

”Třeboňský kapr” -karpin aistinvaraisiin ominaisuuksiin kuuluu hyvälaatuinen liha, jonka rasvasisältö on tasapainoinen. Lihalla on ”Třeboňský kapr” -karpille ominainen hieno kalanmaku.

”Třeboňský kapr” saatetaan myyntiin elävänä tai prosessoituna (jäädytettyinä, tuoreina, savustettuina tai marinoituina) seuraavissa muodoissa: kokonainen perattu karppi, puolitettu karppi, paloiteltu karppi, fileoitu karppi ja syötävät sisäelimet.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

Yksilöidyllä maantieteellisellä alueella sijaitsevissa poikaslammikoissa kalojen ravinto koostuu pääasiassa luonnollisesta ravinnosta eli planktonista ja pohjaorganismeista, jotka ovat peräisin maantieteelliseltä alueelta. Sen lisäksi käytetään lisärehuna viljarehuseosta, joka ei sisällä lisäaineita. Rehuseoksen raaka-aineiden ei ole välttämätöntä olla peräisin määritellyltä maantieteelliseltä alueelta.

Myös isommissa altaissa, joissa karppi kasvaa kaupalliseen kokoonsa, kalojen ravinto koostuu pääasiassa luonnollisesta ravinnosta eli planktonista ja pohjaorganismeista, jotka ovat peräisin maantieteelliseltä alueelta. Sen lisäksi käytetään lisärehuna viljaa, joka ei välttämättä ole peräisin määritellyltä maantieteelliseltä alueelta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki kalat on kasvatettava yksilöidyllä maantieteellisellä alueella sijaitsevissa lammikoissa. Tämä tarkoittaa sitä, että kudun, kasvatuksen ja viljelyn on tapahduttava tällä rajatulla alueella. Sitä vastoin jalostuksen ei tarvitse välttämättä tapahtua yksilöidyllä maantieteellisellä alueella.

”Třeboňský kapr” -karpin viljelyä varten kasvatettavat emokalat valitaan tunnettujen vanhempien jälkeläisistä. Vanhempien ulkomuodon (ruumiinrakenne, suomutyyppi ja väri) on vastattava asetettuja vaatimuksia.

Nuorista emokaloista tehdään maantieteellisellä alueella tapahtuvan kasvatuksen aikana valinta, jossa kiinnitetään huomiota kalojen saavuttamaan painoon, suomutyyppiin ja terveydentilaan. Nuorten kalojen ja emokalojen käsittely rajoitetaan aina vähimpään tarvittavaan.

Karpin kutu toteutetaan keinotekoisesti ja säädellyssä ympäristössä kalahautomossa, jossa ympäristön ja veden laatu voidaan taata.

Alkion kehitys mädissä tapahtuu erityisessä laitteistossa. Karpin ruskuaispussin toukat istutetaan poikaslammikoihin, jotka sijaitsevat nekin maantieteellisesti rajatulla alueella. ”Třeboňský kapr” elää tämän kehitysvaiheen aikana luonnollisella ravinnolla (planktonilla ja pohjaorganismeilla), minkä lisäksi käytetään lisärehua (viljarehuseosta, joka ei sisällä lisäaineita). Poikasia kasvatetaan lammikoissa 1–2 vuotta, minkä jälkeen ne siirretään isompiin lammikoihin, joissa ne kasvavat myyntikokoon 1–2 vuodessa. Tässä vaiheessa karpit elävät ravinnolla, josta kaksi kolmasosaa on luonnollista ravintoa ja yksi kolmasosa viljarehua. Kalojen ruokinnalla on välitön vaikutus lihan muodostumiseen ja laatuun ja sitä kautta ”Třeboňský kapr” -karpin yleiseen käyttö- ja nautinta-arvoon. Kannan lisäruokinta rehulla riippuu veden lämpötilasta ja happikyllästymisasteesta. Lisäksi tietysti seurataan, missä määrin karppikanta kuluttaa annetun lisärehun. Seurannan kohteina ovat myös kalojen kasvu ja terveydentila. Seurantaa varten tehdään säännölliset tarkastukset ruokintapisteissä ja pyynnin yhteydessä näytteeksi otetuista kaloista.

Myyntiin tarkoitetun kalan pyynninjälkeiseen varastointiin käytetään käsittelyaltaita. Ne ovat pienempiä vesialtaita, joiden läpi virtaa määritellyltä maantieteelliseltä alueelta tuleva vesi. Varastointialtaissa kalat menettävän saven maun, ja liha on juoksevan veden ansiosta arvokkaampaa ja maukkaampaa.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

”Třeboňský kapr” -nimitystä käytetään elävän kalan myynnissä siten, että kalan tukkutoimitusten yhteydessä (jotka tapahtuvat kuljetussäiliöissä ja moottoriajoneuvolla) nimitystä käytetään laskuissa, toimitustodistuksissa ja kuljetusasiakirjoissa. Se voidaan merkitä myös kuljetusaltaaseen ja moottoriajoneuvoon. Vähittäismyynnin yhteydessä myyjän on pidettävä myyntipisteessä kilpeä, jossa ovat sanat ”Třeboňský kapr”.

Jalostetuissa kalatuotteissa ”Třeboňský kapr” -nimitys merkitään näkyvästi pakkaukseen.

”Třeboňský kapr” pidetään suurimmaksi osaksi kaupan elävänä ilman pakkausta. Tällöin SMM-tunnus merkitään ostajalle annettavaan myyntitodistukseen. Siihen merkitään myös myyntipaikka.

Pakattuja jalostettuja tuotteita myydään hyvin vähän, ja tällöin SMM-tunnus merkitään niiden pakkaukseen.

4. Maantieteellisen alueen tarkka rajaus

”Třeboňský kapr” -karpin viljelyyn määritelty maantieteellinen alue käsittää Třeboňin altaan kalalammikot Třeboňskon luonnonsuojelualueella. Lammikot muodostavat järjestelmän, jota yhdistää Zlatán kanava ja muut siihen liittyvät vesireitit.

5. Yhteys maantieteelliseen alkuperään

5.1 Maantieteellisen alueen erityisyys

Alueen luonne, ominaispiirteet ja erikoisasema

Maantieteellisellä alueella sijaitseva Zlatá-kanavan yhdistämien kalalammikoiden järjestelmä on ainutlaatuinen yli 300 vuotta vanha vesirakennusjärjestelmä. 48 kilometrin pituinen Zlatán kanava syöttää vettä Lužnice-joesta lukuisiin kalalammikoihin Chlum u Třeboněn ja Veselí nad Lužnicín välillä ja yhdistää lammikot verkostoksi. Se on rakenteensa ja tehtävänsä puolesta ainoa laatuaan ei vain Euroopassa vaan koko maailmassa. Se muodostaa erityisen biotoopin vakiintuneine erityisominaisuuksineen.

Třeboňin alueella aloitettiin karpinkasvatus jo 1500-luvulla, ja ensimmäiset maininnat erillisestä, kalan ikävaiheiden mukaisesta karpinkasvatuksesta ja ensimmäisistä perusteista emokarppien valinnalle ovat tuolta aikakaudelta. ”Třeboňský kapr” -karpin viljelyyn viitataan useissa julkaisuissa, kuten J. Pokornýn teoksessa Atlas kaprů chovaných v ČR (Tšekissä viljeltävien karppien atlas) ja J. Šustan teoksessa Pět století rybničního hospodářství v Třeboni (Viisi vuosisataa kalataloutta Třeboňissa). Nimitystä ”Třeboňský kapr” on yhtäjaksoisesti jo yli sadan vuoden ajan käytetty tarkoittamaan yksilöidyltä maantieteelliseltä alueelta peräisin olevia karppeja.

Keinotekoisten kanaalien ja kalalammikoiden muodostama verkosto, jonka rakentaminen ulottuu keskiajalta vaiheittain aina näihin päiviin, on täydellinen esimerkki asteittaisten ja koordinoitujen maisemamuutosten järjestelmästä, jossa paikallisia luonnonolosuhteita hyödynnetään niiden ominaislaatua kunnioittaen.

Arvokkaimpiin biotooppeihin, jotka ovat monessa tapauksessa ainutlaatuisia ei vain Böömissä vaan koko Euroopassa, kuuluvat laajat turvesuot sekä niiden hyvin säilyneet kasviyhteisöt ja näistä riippuvaiset eläinyhteisöt. Muita yhtä arvokkaita tekijöitä ovat laajat kalalammikkojärjestelmät ja niiden rannoille sekundaarisesti muodostuneet yhteisöt, jotka usein syrjäyttävät alkuperäiset kosteikkobiotoopit.

Geologia

Merkittävän osan Třeboňskoa muodostaa Třeboňin altaan muodostama geomorfologinen kokonaisuus: läntisessä sedimenttiosassa Lomnickýn altaan alanko ja itäisessä osassa (kiteisellä pohjamaalla) Kardašořečická pahorkatinan ylänkö. Třeboňin allas viettää loivasti etelästä pohjoiseen.

Ilmasto

Yleisesti voidaan todeta, että Třeboňskon ilmasto on varsinkin altaan alueilla tietyiltä osin erityislaatuinen ja ympäröivien alueiden ilmastosta poikkeava. Tähän ovat syynä alueen sijainti ja geomorfologia sekä se, että alue koostuu suurelta osin vesistöistä. Vuosikeskilämpötila on korkeampi kuin alueen korkeus merenpinnasta antaisi odottaa, ja myös aurinkotuntien määrä on suurempi. Kesäkauden sademäärät ovat usein suuria. Luonteenomaista Třeboňin altaalle ovat usein toistuvat tuulettomat inversiotilanteet, joissa etenkin vuoden kylmänä kautena altaan ilmamassat pysyvät pitkän aikaan stabiileina. Tällöin esiintyy usein myös sumua. Näiden inversiotilanteiden ja niihin liittyvän riittämättömän ilmanvaihdon haittavaikutukset eivät onneksi paljonkaan vaikuta ilman pilaantumiseen Třeboňskossa, jossa on vain hyvin vähän merkittäviä päästölähteitä.

Suojeltu maaseutualue

Třeboňskossa on kaksi aluetta (joihin kuuluu suuri määrä yksittäisiä kohteita), jotka on sisällytetty Ransarin sopimuksella suojeltaviin kansainvälisesti merkittäviin vesistöalueisiin.

Toisena osoituksena alueen ekosysteemin erikoisluonteesta on se, että Třeboňsko on jo joidenkin vuosien ajan kuulunut Birdlife Internationalin luokittelemiin Euroopan tärkeisiin lintualueisiin (IBA-alueisiin). Třeboňsko on myös osoitettu NATURA 2000 -suojelualueeksi (SPA- ja SAC-alueeksi).

5.2 Tuotteen erityisyys

”Třeboňský kapr” -karpin aistinvaraisiin ominaisuuksiin kuuluu hyvälaatuinen kiinteä liha, jonka kuiva-aineet, proteiinit ja rasvat ovat tasapainossa ja joka soveltuu näin ollen erityisen hyvin kypsennettäväksi. Lihalla on tälle lajille ominainen hieno ja miellyttävä kalanmaku.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Ekologisesti puhdas maantieteellinen alue sijaitsee Třeboňskon luonnonsuojelualueella. Sillä on Zlatá-kanavan yhdistämien kalalammikoiden järjestelmä, joka saa vetensä Lužnice-joesta. Se muodostaa erityisen biotoopin vakiintuneine erityisominaisuuksineen, joilla on vaikutuksensa tuotteen lopullisiin ominaisuuksiin. Yksilöity maantieteellinen alue tarjoaa hyvät olosuhteet planktonin ja pohjaorganismien muodostumiselle. Näin saadaan karpeille ravinnerikasta luonnollista ravintoa, jonka muodostumiseen vaikuttavat osaltaan myös kohdassa 5.1 kuvatut ilmasto- ja geologiset olosuhteet. Kaikki nämä ominaisuudet muodostavat alueen erityisen biomin. Alueen puhtaan ympäristön, veden ja ilman ansiosta olosuhteet soveltuvat erityisen hyvin luonnollisen karpinravinnon tuottamiseen. Kaikki edellä mainitut seikat muodostavat syysuhteen määritellyn maantieteellisen alueen ja tuotteen lopullisten ominaisuuksien välillä. ”Třeboňský kapr” eroaa muista, yksilöidyn maantieteellisen alueen ulkopuolella kasvatetuista karpeista erityisen makunsa ja tasapainoisen kuiva-aine-, proteiini- ja rasvaprofiilinsa ansiosta. Erottuva ja tyypillinen maku johtuu hyvälaatuisesta, puhtaasta vedestä, jossa kaloja viljellään määritetyllä maantieteellisellä alueella, luonnon- ja maantieteellisten olosuhteiden vaikutuksesta karpin viljelyyn sekä Třeboňin altaan pohjamaan erityisominaisuuksista. Ennen kaikkea siihen vaikuttavat määritellyn maantieteellisen alueen vedessä elävät etupäässä luonnolliset planktonravinteet ja kaloille annettava lisärehu.

Karppeja on kasvatettu maantietellisellä alueella jo yli 300 vuotta, ja nimitystä ”Třeboňský kapr” on yhtäjaksoisesti jo yli sadan vuoden ajan käytetty tarkoittamaan karppeja, joilla on tietyt erityisominaisuudet.

Se suojattiin vuonna 1974 tšekkiläisenä alkuperänimityksenä nro 54 ”Třeboňský kapr” (Wittingauer Karpfen) sekä myös kansainvälisenä alkuperänimityksenä ”Třeboňský kapr” (Wittingauer Karpfen) Lissabonin sopimukseen perustuvassa kansainvälisessä rekisterissä (nro 53, 22 päivänä marraskuuta 1967; nro 836, 6 päivänä joulukuuta 2000). Lisäksi ”Třeboňský kapr” sisältyy Tšekin sekä Itävallan, Portugalin ja Sveitsin välillä tehtyihin alkuperänimitysten suojaa koskeviin kahdenvälisiin sopimuksiin.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

http://isdv.upv.cz/portal/pls/portal/portlets.ops.det?popk=79&plang=cs

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.